Nafarroako Parlamentuko Mahaiak, 2018ko apirilaren 16an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkeztutako gaurkotasun handiko galdera, Nafarroako Suhiltzaileen plantilla berritzeko tresnei buruzko akordioa betetze aldera Nafarroako Gobernuak hartuko dituen neurriei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2018ko apirilaren 16an

Lehendakaria: Ainhoa Aznárez Igarza

GALDERAREN TESTUA

EH Bildu Nafarroa talde parlamentarioaren eledun Adolfo Araiz Flamarique jaunak Lehendakaritzako, Funtzio Publikoko, Barneko eta Justiziako kontseilariari zuzendutako gaurkotasun handiko honako galdera hau aurkezten dio Legebiltzarreko Mahaiari, 2018ko apirilaren 19an egin beharreko kontroleko Osoko Bilkuran tramitatzeko:

Erakunde autonomo zen Nafarroako Larrialdietako Agentziaren ordezkaritzak eta Langileen Batzordeak 2009ko otsailaren 27an sinatutako akordioan ezarri zen Nafarroako 12 parkeetako bakoitzak gutxieneko suhiltzaile-kopuru bat eduki behar zuela, eta zehaztu zen ezen gutxieneko plantilla 388 suhiltzaileko kopururaino iritsi behar zela.

Suhiltzaileen Zerbitzuaren egungo plantilla aztertuta, ikus daiteke suhiltzaile-kopurua ez dela gutxieneko horretara heltzen, 2015etik aitzina onetsi diren hurrenez hurreneko lan-eskaintza publikoak gorabehera.

Nafarroako Gobernuak 2017ko apirilaren 5ean hartutako erabakiaren bidez, berretsi egin zen "Nafarroako Suhiltzaileen plantilla berritzeko tresnei buruzko akordioa", zeina Suhiltzaileen Zerbitzuaren Mahai Sektorialean 2017ko martxoaren 24an sinatu baitzen.

Nafarroako Suhiltzaileen plantilla berritzeko tresnei buruzko akordio horretan honako neurri hauek jaso ziren, besteak beste:

“1. Plantilla berritzea, lan-eskaintza publikoetan arian-arian 100 suhiltzaile-lanpostu inguru sartuz; une honetan, funtzionario-araubideko 55 lanpostu inguru behin betikoz onestea falta da (...)”.

2. Larrialdiko osasun-garraioaren zerbitzuak sendotzea eta indartzea, bai eta gaur egun ematen diren gainontzeko zerbitzuak ere (...), eta erreskate arloko eskumenak garatzea Erreskate Teknikoko Talde bat eta Prestakuntzako Talde Tekniko bat antolatuta”.

Hori dela-eta, gaurkotasun handiko honako galdera hau aurkezten dugu:

Nafarroako Gobernuak zer neurri hartuko du legegintzaldi hau bukatu baino lehen, betetze aldera Nafarroako Suhiltzaileen plantilla berritzeko tresnei buruzko akordioa, zeina 2017ko martxoaren 24an sinatu baitzen Suhiltzaileen Zerbitzuaren Mahai Sektorialean, eta, zehazki, Suhiltzaileen Zerbitzua jarduneko 388 kabo eta suhiltzaile operatiborekin osatzeko, suhiltzaileek ematen duten larrialdiko osasun-garraioaren zerbitzua indartzeko eta Erreskate Teknikoko Taldeak eta Prestakuntzako Talde Tekniko bat sortzeko?

Iruñean, 2018ko apirilaren 16an

Foru parlamentaria: Adolfo Araiz Flamarique